UV verbied alumni om reünie by koshuis te hou | Maroela Media
Die Universiteit van die Vrystaat se hoofkampus. (Foto: UVS)
Die 50 jaar-reünie van oudstudente van Huis Armentum van die Universiteit van die Vrystaat in Bloemfontein is enkele dae, voor die geleentheid Saterdag sou plaasvind, gekanselleer.
Prof. Prakash Naidoo, waarnemende rektor en visekanselier, het die oudinwoners van Huis Armentum, voorheen Huis Verwoed, in 'n brief Donderdag meegedeel dat die koshuisstudente teen die alumni se besoek gekant is.
"Die studente van Huis Armentum het aangevoer hulle het sekere inligting van die reüniekomitee as negatief ervaar en die negatiwiteit het die potensiaal om die universiteit te ontwrig.
"Ons hoof van studentelewe het Woensdag met die koshuis se inwoners vergader, maar hulle was nie bereid om die alumni toe te laat om die koshuis te besoek en op 1 September van die geriewe vir die funksie te laat gebruikmaak nie. Ten spyte van onderhandelinge, het die studente die standpunt gehandhaaf," het Naidoo gesê.
Volgens hom het dit die bestuur van die UV genoop om die geleentheid in die beste belange van die studente en alumni te kanselleer.
Die alumni van die koshuis het verlede week hul misnoeë oor die besluit van die universiteit en studente uitgespreek, veral nadat die besoek vroeër die jaar deur die universiteit goedgekeur is.
Oudstudente was verder ontsteld om te hoor dat lede van die nuwe studenteraad glo besluit het om memorabilia van die koshuis te verwyder.
Neels de Villiers, voorsitter van die reüniekomitee, het bevestig die reünie het toe wel sonder enige voorval die afgelope naweek by Bobbiespark, die polisie se rugbyklub in Bloemfontein, plaasgevind.
Die reüniekomitee het oor die naweek besluit om 'n beursfonds te stig vir presterende studente van die koshuis en universiteit nadat van die alumni aanvanklik Vrydag gedreig het om hul bydraes aan die universiteit en koshuis te staak.
De Villiers het ook gesê hulle wil die memorabilia "wat die inwoners geïrriteer het" na 'n reüniekamer, weg van die kampus skuif. Dit sluit in borde van die primarii van 1968 tot 2006, wat in die voorportaal van die koshuis gestaan het, in, asook van lede van Huis Verwoerd wat in dié tyd op die studenteraad gedien het en al die studenteraadvoorsitters.
"Ons het ook al die memorabilia wat Woensdagaand uit die koshuis verwyder is, teruggekry en dit is tans in veilige bewaring tot ons 'n geskikte plek kry om dit permanent uit te stal."
Die oudstudente het aangedui dat hulle met prof. Francis Petersen, die rektor van die UV wat tans oorsee is, en die inwoners van die koshuis wil gesels sodat hulle op hul manier kan help om die land vorentoe te neem.
Die bestuur het ook gesê hulle hoop om gesamentlik nuwe en innoverende maniere te vind om bande tussen die alumni en Armentum te versterk en sal verdere gesprekke met die alumni hieroor hê.
Maroela Media het vroeër in Augustus ook berig dat die UV verskeie openbare verhore sal hou om sodoende die lot van die Marthinus Theunis Steyn-standbeeld op dié universiteit se hoofkampus te bepaal.
Sonwabile Dwaba, nuutverkose studenteraad-president (SR-president) van die UV en EFF-verteenwoordiger het glo pas ná sy verkiesing twee weke gelde gesê dié standbeeld moet verwyder word en dat wit studente en hul geskiedenis nie welkom op die kampus is nie.
Die UV het in verklaring kort daarna gesê dat wit studente, net soos enige ander studente, by die universiteit welkom is.
Petersen het benadruk dat die universiteit hom verbind tot diversiteit en inklusiwiteit van alle studente en uitings wat nie met hierdie visie strook nie, is onverskillig en sal nie verdra word by die universiteit nie.
Ma, kind kritiek ná kameelperd hul trap
Maklik;Oud studente en hulle herinnerings nie welkom nie.SO OOK NIE HULLE GELD EN TYD NIE. Maklik weerhou jou geld.Spandeer dit aan n plek waar jy en jou herinnerings welkom is.
Verdien die SR-"president" sy titel as hy nie saam met die UV se siening stem nie – deel van die opstandige en wettelose SA
**SUG** Eks spraakloos.
Hoe minderwaardig moet jy nie voel nie deur bedreig te voel deur ander mense se geskiedenis!
Dit gebeur as 'n universiteit polities korrek probeer wees. Nou is blanke sudente nie meer welkom nie. Tipiese eff mentaliteit, uiters rassisties. Weerhou alle gelde van UV, laat die eff hulle vergoed.